Maile wil 'waarheid oor Alex-projek verbloem' | Netwerk24
Deur Canny Maphanga, News24 25 Junie 2019 05:49
As Lebogang Maile, Gautengse LUR vir menslike nedersettings, stadsbeplanning, samewerkende regering en tradisionele aangeleenthede, sê daar is geen "greintjie waarheid" in aantygings dat geld van die Alexandra Renewal Project (ARP) misbruik is nie, is dit 'n "onverstandige poging om die waarheid te verbloem".
Lede van die Alex Total Shutdown-beweging en inwoners van Alexandra tydens 'n vorige betoging. Foto: Felix Dlangamandla
So sê Herman Mashaba, burgemeester van die stad, en voeg by dat kommerwekkend baie korrupsie tans uitgewys word in die ondersoek na dié projek vir die inwoners van Alexandra wat aan die gang is.
"'n Mens kan Maile se uitlatings net beskou as 'n dwase poging om die waarheid agter die korrupsie te probeer toesmeer," het Mashaba Maandag in 'n verklaring gesê.
Maile het Sondag gesê bewerings dat geld in die ARP meer as 'n dekade gelede wanbestuur is, "is sonder 'n greintjie waarheid".
Vroeër is berig Maile het gesê geen enkele persoon kan vir die projek van R1,3 miljard verantwoordelik gehou word nie.
Mashaba het 'n ondersoek laat doen na die projek van 2001 en beweer die ARP is gebruik as 'n "omkoopfonds" vir die ANC en die Johannesburgse metro onder die vorige regering van die stad en vir die provinsiale departement.
"ANC-lede is aangestel om die ARP in Alexandra te bedryf. Uit inligting blyk dit hul taak was om geld aan gekose maatskappye te gee wat minder gedoen het as wat hulle moes, en dan die geld weer aan die ANC teruggegee het.
"Dit is 'n uitgemaakte saak dat die geld wat toegewys is om vooruitgang na Alexandra te bring gesteel is," het Mashaba beweer.
"Wat na bewering hier gebeur het, is 'n misdaad teen die inwoners van Alexandra én die staat, en dit moet strafregtelik ondersoek word."